《答苏子美见寄》
宋代·韩维

暮春游京洛，适与夫子遘。
衣焦未及展，挈酒且相就。
佳林延凉飚，广夏荫清昼。
浩然尘卢醒，坐看天骨秀。
殷勤述平昔，感欢道艰疚。
谈辞足端倪，怀抱去蒙覆。
志愿始云获，睽携遽然又。
君舟既南驰，我马亦东走。
还谯寡俦侣，孤学日以陋。
高风邈难样，离抱曷其救。
得君别后诗，满纸字腾骤。
汪洋莫知极，精密不可耨。
峻严山岳停，奔放江海漏。
伏读昼夜并，文义仅通透。
有如享太牢，继以金石侑。
惟君抑雄才，文字乃兼副。
要当被金甲，独立诸将右。
指挥神武师，为国缚狂寇。
献俘天子廷，功以钟鼎镂。
勉哉俊其时，此论讲已旧。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。